b"\n_START_ARTICLE_\nTelomeeri\n_START_PARAGRAPH_\nTelomeeri (kreikan telos (loppu) ja meros (osa)) on eukaryoottisilla eli aitotumallisilla soluilla esiintyv\xc3\xa4 DNA-jakso kromosomien p\xc3\xa4\xc3\xa4ss\xc3\xa4. Telomeeri koostuu toistuvista DNA-sekvensseist\xc3\xa4; esimerkiksi nis\xc3\xa4kk\xc3\xa4iden telomeeri koostuu TTAGGG-sekvenssist\xc3\xa4 (5\xe2\x80\xb2-3\xe2\x80\xb2-suuntaan) ja on 3\xc2\xa0000\xe2\x80\x9320\xc2\xa0000 em\xc3\xa4sparia pitk\xc3\xa4. Kasvien telomeerien rakenne (TTTAGGG)\xe2\x82\x99 muistuttaa el\xc3\xa4inten telomeereja. Prokaryoottisilla eli esitumallisilla  eli\xc3\xb6ill\xc3\xa4 kromosomit ovat rengasmaisia eik\xc3\xa4 niill\xc3\xa4 siksi ole telomeerej\xc3\xa4. _NEWLINE_Telomeerit muodostavat kromosomin p\xc3\xa4\xc3\xa4h\xc3\xa4n silmukoita, jotka est\xc3\xa4v\xc3\xa4t kromosomien p\xc3\xa4it\xc3\xa4 liittym\xc3\xa4st\xc3\xa4 toisiinsa. Silmukka muodostuu telomeerin p\xc3\xa4\xc3\xa4ss\xc3\xa4 olevasta yksijuosteisesta osasta, joka hybridisoituu telomeerin keskell\xc3\xa4 olevan vastinjakson kanssa. Reaktio on entsyymin katalysoima, ja sama katalyytti yhdess\xc3\xa4 muiden proteiinien kanssa muodostaa kompleksin, joka stabiloi silmukan. T\xc3\xa4rkeimpi\xc3\xa4 telomeereihin sitoutuvia proteiineja ovat TRF1- ja TRF2-kompleksit. _NEWLINE_Telomeerien merkitys tulee esiin solunjakautumisessa. DNA:ta replikoiva entsyymi DNA-polymeraasi ei kykene monistamaan kromosomin 5'-p\xc3\xa4\xc3\xa4t\xc3\xa4, johon j\xc3\xa4\xc3\xa4 solunjakautumisen yhteydess\xc3\xa4 RNA-alukkeen pituinen em\xc3\xa4svajaus. T\xc3\xa4m\xc3\xa4 johtaisi nopeasti geneettisen tiedon katoamiseen, jos telomeerit eiv\xc3\xa4t suojaisi kromosomien p\xc3\xa4it\xc3\xa4. Telomeerej\xc3\xa4 pident\xc3\xa4\xc3\xa4 telomeraasi, entsyymi, joka toimii k\xc3\xa4\xc3\xa4nteistranskriptaasina ja pident\xc3\xa4\xc3\xa4 kromosomin telomeerip\xc3\xa4\xc3\xa4n DNA-juostetta. Useimmissa monisoluisissa eukaryooteissa telomeraasi on aktiivinen vain sukulinjan soluissa._NEWLINE_Jos telomeerit lyhenev\xc3\xa4t liikaa, ne eiv\xc3\xa4t en\xc3\xa4\xc3\xa4 muodosta silmukoita, jolloin kromosomit voivat yhty\xc3\xa4. Normaalit solut eiv\xc3\xa4t pysty korjaamaan virhett\xc3\xa4 ja ne saattavat ajautua apoptoosiin._NEWLINE_Telomeerien lyhentymisell\xc3\xa4 uskotaan olevan yhteys vanhenemiseen ja sy\xc3\xb6pien syntyyn. Lyhyet telomeerit liittyiv\xc3\xa4t kolminkertaiseen ja keskipitk\xc3\xa4t telomeerit kaksinkertaiseen riskiin sairastua sy\xc3\xb6p\xc3\xa4\xc3\xa4n. Er\xc3\xa4iss\xc3\xa4 monogeenisiss\xc3\xa4 oireyhtymiss\xc3\xa4, kuten Wernerin oireyhtym\xc3\xa4ss\xc3\xa4 ja Bloomin oireyhtym\xc3\xa4ss\xc3\xa4, esiintyy telomeerien toimintah\xc3\xa4iri\xc3\xb6t\xc3\xa4 ja ennenaikaista ik\xc3\xa4\xc3\xa4ntymist\xc3\xa4. My\xc3\xb6s Downin oireyhtym\xc3\xa4ss\xc3\xa4 tavataan varhaista ik\xc3\xa4\xc3\xa4ntymist\xc3\xa4, ja oireyhtym\xc3\xa4\xc3\xa4 sairastavilla henkil\xc3\xb6ill\xc3\xa4 veren valkosolujen telomeerit ovat normaalia lyhyemm\xc3\xa4t._NEWLINE_Elizabeth H. Blackburn, Carol W. Greider ja Jack W. Szostak saivat vuoden 2009 l\xc3\xa4\xc3\xa4ketieteen Nobelin tutkimuksistaan, jotka koskevat telomeerien yhteytt\xc3\xa4 vanhenemiseen._NEWLINE_Liikunnan on todettu hidastavan telomeerej\xc3\xa4 lyhentymiselt\xc3\xa4. Suojaava tekij\xc3\xa4 on telomeraasi-entsyymi, jota liikunta aktivoi."